初創二山
作者：沈遼
朝代：宋

paragraphs: 左山叢古木，縈带多美竹。
右山少平地，硱磳斷蒼玉。
於此豈無竹，蕭疏倚巖谷。
上參九頂道，俯浸青谿澳。
於彼豈無石，嵌崖大如屋。
景業讀書處，基構有遺躅。
始吾購二山，何爲不相属。
中間古蘭若，臺觀當山腹。
巖洞九十七，龍蛇所潛伏。
昔人作軒榭，髙深寄林麓。
我乃巢西崦，手自親鋤斸。
青溪漫無際，島嶼相重複。
雨餘山更佳，春流漲平峪。
下矙池陽市，修煙弄芬馥。
大江天上來，淮山點眉綠。
老夫豈無意，落日傲鴻鵠。
東嶺亦誅茆，小庵粗容足。
六峰引南睇，九華勢相續。
白雲與誰期，千載媚平陸。
清曠無俗韻，修明資遠目。
去秋已種麥，今春復栽粟。
野老豈余欺，東坡幸膏沐。
二山誰與適，最與枯藤熟。
相見詎無人，顧我真麋鹿。
百年一瞬事，何暇知委曲。
得此化餘年，不問君平卜。